Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2021/C 12/05)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM EN STANDARDÆNDRING AF ENHEDSDOKUMENTET

»CEBREROS«

PDO-ES-02348-AM01

Meddelelsesdato: 23.10.2020

BESKRIVELSE AF OG BEGRUNDELSE FOR DEN GODKENDTE ÆNDRING

1. Ændring af de generelle analytiske karakteristika

ÆNDRING(ER):

Nedsættelse af det samlede minimumssyreindhold udtrykt i gram vinsyre pr. liter for lagret vin.

Denne ændring vedrører afsnit 2, litra a), i produktspecifikationen og afsnit 4 i enhedsdokumentet.

Dette er en mindre ændring af vinens egenskaber og indebærer ikke en væsentlig ændring af produktet, der bevarer de egenskaber, som følger af samspillet mellem de naturlige og menneskelige faktorer, der er beskrevet i linket. Den foreslåede ændring falder derfor ikke ind under nogen af de kategorier, der er omhandlet i artikel 14 i delegeret forordning (EU) 2019/33. Den betragtes derfor som en standardændring.

BEGRUNDELSE:

Der har i de seneste år været et fald i nedbørsmængden i området og en stigning i gennemsnitstemperaturen, hvilket har ført til et generelt fald i syreindholdet i alle druesorter. Som følge heraf har vinene et lavere totalt syreindhold, der falder yderligere i den lange periode, hvor vinene opbevares på fad, på grund af udfældningen af salte fra vinsyren.

2. Ændring af bestemmelserne om emballering

ÆNDRING(ER):

Det er tilladt at anvende andre beholdere end glasflasker, forudsat at de bevarer vinens fysiske, kemiske og organoleptiske egenskaber.

Denne ændring vedrører afsnit 8, litra b), nr. 2, i produktspecifikationen og berører ikke enhedsdokumentet.

Den foreslåede ændring falder ikke ind under nogen af de kategorier, der er omhandlet i artikel 14 i delegeret forordning (EU) 2019/33. Den betragtes derfor som en standardændring.

BEGRUNDELSE:

Den foreslåede ændring tillader anvendelse af andre beholdere, der ikke underminerer produktets egenskaber, og som efterspørges på visse både nationale og internationale markeder på grund af deres bæredygtighed. På denne måde vil vores vine blive mere kendte, og vores produktion til både indenlandske og udenlandske markeder vil stige og dermed sætte skub i markedsføringen af vores kvalitetsvine.

3. Ændring af bestemmelserne om mærkning (mindre geografiske enheder)

ÆNDRING(ER):

Navnene på kommunerne i det afgrænsede område (Sierra de Gredos, Calle del Alberche, Calle del Tiétar og Valle de Iruelas) er blevet tilføjet som mindre geografiske enheder tillige med deres nøjagtige afgrænsning ledsaget af betegnelsen »Vino de Pueblo«.

Afsnit 8, litra b), nr. 3, i produktspecifikationen og afsnit 9 i enhedsdokumentet er blevet ændret.

Selv om de foreslåede ændringer går ud på at medtage andre geografiske områder, udgør de ikke en ændring af den beskyttede betegnelse »Cebreros«, hvilket først og fremmest skal fremhæves. Angivelsen af de mindre geografiske enheder er af supplerende karakter, idet den giver forbrugerne yderligere oplysninger om produktets oprindelse.

Endvidere udgør disse fakultative mærkningsangivelser på ingen måde en handelsrestriktion.

Den foreslåede ændring falder derfor ikke ind under nogen af de kategorier, der er omhandlet i artikel 14 i delegeret forordning (EU) 2019/33. Den betragtes derfor som en standardændring.

BEGRUNDELSE:

Formålet med at medtage disse oplysninger i mærkningen er at supplere og uddybe oplysningerne om vinenes oprindelse og gøre dem mere attraktive for forbrugerne.

Forbrugerne er i stigende grad interesseret i at vide mere om oprindelsen af de vine, de drikker, og producenterne ønsker at angive disse supplerende oplysninger på etiketten for at fremhæve betydningen af landsbyer og geografiske enheder, som har en lang tradition for produktion af kvalitetsdruer. Forbrugerne har også adgang til nøjagtige oplysninger på etiketten, og det er derfor nødvendigt at regulere betingelserne for anvendelsen af disse betegnelser.

ENHEDSDOKUMENT

1. Produktets betegnelse

Cebreros

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Hvidvine

Hvidvinenes farve går fra stråfarvet til gyldengul. De er klare og lyse med en frugtig duft og har en aromatisk, afbalanceret og blød smag. Hvis vinene er lagret på fade, kan de have mere gyldne nuancer, og deres frugtige aroma vil være mere fyldig og moden.

* Maksimalt indhold af flygtig syre for vine, der er over et år gamle: 16,67 meq/l op til 10 % vol., som stiger med 1 meq/l for hver alkoholprocent over 10 %. Vinene kan overstige de grænser, der er fastsat i punkt 1 i del C i bilag I til delegeret forordning (EU) 2019/934, forudsat at de opfylder betingelserne i afsnit 3 i dette bilag.

* Samlet minimumssyreindhold for vine, der er lagret i mere end seks måneder. 3,5 g/l udtrykt som vinsyre (46,67 meq/l).

* De analytiske parametre, der ikke er fastsat i dette dokument, skal opfylde de gældende regler.

Generelle analytiske karakteristika Maksimalt samlet alkoholindhold (% vol.) Virkeligt minimumsalkoholindhold (% vol.) 12 Samlet minimumssyreindhold 4 g/l udtrykt i vinsyre Maksimalt indhold af flygtig syre (milliækvivalenter pr. liter) 13,33 Maksimalt samlet indhold af svovldioxid (milligram pr. liter) 160

Rosévine

Rosévinene er klare og lyse med en farve, der går fra lys pink til jordbær- eller hindbærfarvet. De har typisk noter af røde og/eller sorte frugter og en moderat struktur i munden. Hvis de er lagret på fade, kan de have en mere orange nuance, de frugtige noter er mindre intense, og i baggrunden optræder noter af træ.

* Maksimalt indhold af flygtig syre for vine, der er over et år gamle: 16,67 meq/l op til 10 % vol., som stiger med 1 meq/l for hver alkoholprocent over 10 %. Vinene kan overstige de grænser, der er fastsat i del C, punkt 1, i bilag I til delegeret forordning (EU) 2019/934, forudsat at de opfylder betingelserne i afsnit 3 i dette bilag.

* Samlet minimumssyreindhold for vine, der er lagret i mere end 12 måneder. 4 g/l udtrykt som vinsyre (53,33 meq/l).

* De analytiske parametre, der ikke er fastsat i dette dokument, skal opfylde de gældende regler.

Generelle analytiske karakteristika Maksimalt samlet alkoholindhold (% vol.) Virkeligt minimumsalkoholindhold (% vol.) 12 Samlet minimumssyreindhold 4,5 g/l udtrykt i vinsyre Maksimalt indhold af flygtig syre (milliækvivalenter pr. liter) 13,33 Maksimalt samlet indhold af svovldioxid (milligram pr. liter) 160

Rødvine

Rødvinene er klare i farven med kirsebærrøde toner og strejf af lilla. De har typisk noter af røde og/eller sorte frugter og syrlighed og en afbalanceret struktur, som giver dem finesse og elegance. Hvis de er lagret på fade, bevarer de deres frugtige smag og noterne af træ, og de bliver blødere og får en længerevarende aroma samt teglrøde nuancer.

* Maksimalt indhold af flygtig syre for vine, der er over et år gamle: 16,67 meq/l op til 10 % vol., som stiger med 1 meq/l for hver alkoholprocent over 10 %. Vinene kan overskride de grænser, der er fastsat i punkt 1 i del C i bilag I til delegeret forordning (EU) 2019/934, forudsat at de opfylder betingelserne i afsnit 3 i dette bilag.

* Samlet minimumssyreindhold for vine, der er lagret i mere end 12 måneder. 4 g/l udtrykt som vinsyre (53,33 meq/l).

* De analytiske parametre, der ikke er fastsat i dette dokument, skal opfylde de gældende regler.

Generelle analytiske karakteristika Maksimalt samlet alkoholindhold (% vol.) Virkeligt minimumsalkoholindhold (% vol.) 13 Samlet minimumssyreindhold 4,5 g/l udtrykt i vinsyre Maksimalt indhold af flygtig syre (milliækvivalenter pr. liter) 13,33 Maksimalt samlet indhold af svovldioxid (milligram pr. liter) 150

5. Vinfremstillingspraksis

a) Væsentlige ønologiske fremgangsmåder

Dyrkningsmetode

— Plantning, udfyldning af huller, podning på voksestedet og genpodning må udelukkende ske med godkendte sorter.

— Nyplantning må kun ske med hovedsorterne: Garnacha Tinta og Albillo Real.

Vinplanterne opbindes på følgende måder:

Ved anvendelse af den traditionelle gobelet-metode og dens varianter.

På espalier: styret og støttet opbinding.

Væsentlig ønologisk fremgangsmåde

Druernes potentielle minimumsalkoholindhold: 12 % vol. (røde sorter) og 11 % vol. (hvide sorter).

Der må kun anvendes tanke og beholdere, der ikke kontaminerer vinen, og som er lovlige efter den gældende lovgivning.

Maksimalt udvindingsudbytte: 70 l pr. 100 kg druer.

Lagringsforhold.

For vine med betegnelsen »FERMENTADO EN BARRICA« (fermenteret på fade) skal både gæring og lagring foregå på egetræsfade med vinbærme.

Den efterfølgende lagring skal foregå på egetræsfade.

Lagringsperioden begynder fra den 1. november i høståret.

Relevante begrænsninger for vinfremstilling

— Hvidvinene må udelukkende fremstilles af sorten Albillo Real.

— Rosé- og rødvinene skal fremstilles med mindst 95 % af sorten Garnacha Tinta.

Hvad angår udtrækningen af druemost er det forbudt at anvende højhastighedscentrifuger og kontinuerlige vinpressere.

b) Maksimumsudbytter

6 000 kg druer pr. hektar

42 hl pr. hektar

6. Afgrænset geografisk område

De relevante kommuner er anført nedenfor og er alle beliggende i Ávila-provinsen:

La Adrada, El Barraco, Burgohondo, Casavieja, Casillas, Cebreros, Cuevas del Valle, Fresnedilla, Gavilanes, Herradón de Pinares, Higuera de las Dueñas, El Hoyo de Pinares, Lanzahíta, Mijares, Mombeltrán, Navahondilla, Navalmoral, Navaluenga, Navarredondilla, Navarrevisca, Navatalgordo, Pedro Bernardo, Piedralaves, San Bartolomé de Pinares, San Esteban del Valle, San Juan de la Nava, San Juan del Molinillo, Santa Cruz de Pinares, Santa Cruz del Valle, Santa María del Tiétar, Serranillos, Sotillo de la Adrada, El Tiemblo, Villanueva de Ávila og Villarejo del Valle.

7. Primær(e) druesort(er)

ALBILLO REAL

GARNACHA TINTA

8. Tilknytning til det geografiske område

Naturlige og menneskelige faktorer

Naturlige faktorer

Det område, der skal beskyttes, ligger i bjergområdet Central Sistema Ibérico mellem Alberche- og Tiétar-floderne, som er bifloder til Tagus. Den østlige del af Sierra de Gredos-bjergene adskiller de to flodbækkener. Området er karakteriseret ved at være yderst granitholdigt.

I Alberche-bækkenet er terrænet meget ujævnt, men uden stejle skråninger. Det brydes af stejle bakker af en anselig højde. Vinmarkerne er primært placeret på sydvendte bjergskråninger i venstre side af dalen. De ligger i 800 til 1 000 m højde, skønt nogle af dem kan ligge over 1 000 m. Tiétar-bækkenet ligger lavere, men er kendetegnet ved kraftige stigninger ved flodens udspring.

Jorden er leret, sandet og en anelse syreholdig med granitholdige grundfjelde og meget lidt organisk materiale. Der findes et mindre skiferholdigt område, hvor jorden primært består af ler og sand. Ifølge FAO-klassificeringen er jorden primært cambisol. Dystric cambisols og humic cambisols udgør hovedparten af jordarterne i vinmarkerne.

Klimaet er middelhavsklima med indvirkning af fastlandsklimaet. Vintrene er forholdsvis korte og ikke ret kolde. Somrene er lange, varme og tørre. Den årlige gennemsnitstemperatur i vindyrkningsområdet (Sierra de Gredos er karakteriseret ved et bjergklima) ligger mellem 12 og 15 °C, og nedbørsmængden ligger mellem 400 og 800 mm om året. Der er 215 frostfrie dage om året. Generelt kan det siges, at klimaet er lunere og mere regnfuldt end i de øvrige områder i regionen, hvor de beskyttede oprindelsesbetegnelser omkring Douro-floden er beliggende.

Menneskelige faktorer

Mennesket har i flere århundreder udvalgt de bedste jorder til dyrkning af vin ved at vælge de bedst egnede, syd-sydøstvendte områder. Nogle af markernes høje beliggenhed (dvs. over 1 000 meter) er bemærkelsesværdig.

Garnacha Tinta og Albillo Real er de primære vinsorter, der anvendes til vinfremstilling. I historiens løb er det flere gange blevet omtalt, hvor velegnede disse sorter er til dyrkning i området. Skønt sorterne også dyrkes i andre områder, giver de særlige jordbunds- og klimaforhold de beskyttede vine nogle helt særlige egenskaber.

Vinmarkerne i det afgrænsede område er meget gamle: 94 % af stokkene er over 50 år gamle, og 37 % er over 80 år gamle. Det betyder, at produktionsmængden er lille, men af høj kvalitet.

Beplantningen i området er kendetegnet ved gode pladsforhold, typisk over 2,5 × 2,5 meter. Beplantningstætheden er på 1 600 vinstokke pr. ha, hvilket egner sig godt til den lave og ujævnt fordelte regnmængde og en jordbund med et meget lille indhold af organisk materiale.

Produktets egenskaber

Vinene i det afgrænsede område kan opdeles på: hvidvine, rosévine, rødvine, unge vine og modne vine. De har alle følgende egenskaber til fælles som følge af vækstbetingelserne (terroir):

— Højt alkoholindhold.

— Højt og afbalanceret vinsyreindhold.

— Lang holdbarhed, og særligt rødvinene modner godt.

— De er afbalancerede, bløde og elegante i munden og meget levende.

Sammenhæng

Vinenes særpræg beror primært på det geografiske miljø. Som nævnt ovenfor er området afgrænset af to bjergkæder og to floder, som begge hører til Tagus-bækkenet. Vinmarkerne er primært beliggende på sydvendte bjergskråninger i venstre side af dalen. De særlige egenskaber ved områdets jordbund, geologiske træk og klima gør det til et helt særligt og enestående vindyrkningsområde. Samtidig gør den menneskelige viden om udvælgelse af de bedst egnede sorter og den bedste dyrkningsmetode det muligt at producere et helt særligt og særegent produkt. De vigtigste forhold, der ligger til grund for denne sammenhæng, er:

— Den sandede jord med granitholdigt grundfjeld giver vinene finesse og elegance i munden.

— Mikroklimaet i området er ulig de omkringliggende områder mere varieret end i resten af Castilla y León. Der er noget koldere end længere syd- og østpå og området er mere markeret. Manglen på regn om sommeren og i begyndelsen af efteråret medvirker til, at druehøsten er sund og af høj kvalitet.

— Vinmarkerne er højt beliggende, idet nogle af markerne ligger over 1 000 m over havoverfladen. Druernes syreindhold er derfor meget passende og giver vinene en særlig friskhed og livlighed.

— Druesorterne bidrager også til vinenes særpræg. Vinbønderne har i århundreder valgt de sorter, der egner sig bedst til dyrkning i området: Garnacha Tinta og Albillo Real, som danner basen for vinene og giver dem deres særlige egenskaber. Garnacha Tinta giver vine med et højt alkoholindhold, som på grund af markernes høje beliggenhed og klimaet stadig er friske i munden. Albillo Real er typisk for egnen og adskiller sig fra Albillo Mayor, som typisk dyrkes i andre dele af Castillo y León. Druen giver komplekse, fyldige og levende vine, som er yderst velegnede til lagring på fade.

— Den traditionelle beplantningstæthed resulterer sammen med den lave nedbørsmængde og manglen på organisk materiale i jorden i et meget lavt udbytte. Det er en af årsagerne til druernes meget høje kvalitet set ud fra såvel et produktionsmæssigt perspektiv som i henseende til polyphenolniveauet. De har nogle afbalancerede analytiske parametre og modner særlig godt.

— Vinmarkerne er meget gamle (94 % af stokkene er over 50 år gamle, og 37 % over 80 år gamle). Kombineret med førnævnte egenskaber betyder det, at vinene er særlig velegnede til lagring.

Samlet set giver de ovennævnte forhold druer, der modner godt, hvilket betyder, at der kan produceres vine med et højt alkoholindhold (ikke under 12° for hvid- og rosévine og 13° for rødvine). De har samtidig et højt syreindhold (totalt syreindhold på mindst 4,5 g/l udtrykt i vinsyre). Disse dobbelte egenskaber, dvs. et højt alkohol- og syreindhold, giver Cebreros-vinene deres helt særlige balance.

Vinene fra det beskyttede område adskiller sig fra vine fra de omkringliggende områder, særligt vinene fra Douro-dalen, ved den typiske balance mellem alkohol og syrlighed, og deres struktur er mere markeret uden at være overdrevet, hvilket gør vinene meget elegante.

9. Vigtige yderligere betingelser (emballering, mærkning, andre krav)

Retlig ramme:

National lovgivning

Type supplerende betingelse:

Emballering i det afgrænsede geografiske område

Beskrivelse af betingelsen:

Vinfremstillingsprocessen omfatter aftapning og forædling af vinene. De organoleptiske og fysisk-kemiske egenskaber, der er beskrevet i produktspecifikationen, kan således kun garanteres, hvis alle trin i håndteringen af vinen finder sted i produktionsområdet. Aftapningen af de vine, der er omfattet af den beskyttede oprindelsesbetegnelse »Cebreros«, er en af de faktorer, der er afgørende for at opnå de egenskaber, som er fastsat i produktspecifikationen. For at garantere kvaliteten og oprindelsen og sikre kontrol med processen foretages aftapningen derfor i vinlagrene i aftapningsanlæg, der er beliggende i produktionsområdet.

Retlig ramme:

National lovgivning

Type supplerende betingelse:

Supplerende bestemmelser vedrørende mærkning

Beskrivelse af betingelsen:

1. Den geografiske betegnelse »Cebreros« og benævnelserne »Denominación de Origen Protegida« (beskyttet oprindelsesbetegnelse) eller de traditionelle benævnelser »Vino de Calidad« (kvalitetsvin) skal medtages og anføres tydeligt på etiketten på de aftappede vine.

2. Det er også obligatorisk at angive årgangen, selv når vinen ikke er lagret.

3. Endvidere kan de fakultative benævnelser, der er anført i følgende afsnit, anvendes ved mærkningen af vine, som er omfattet af den beskyttede oprindelsesbetegnelse »Cebreros«: — Betegnelserne »FERMENTADO EN BARRICA« (fermenteret på fade) eller »ROBLE« (eg) kan benyttes, forudsat at vinene opfylder betingelserne i den gældende lovgivning. — Navnet på hver kommune, der er anført i afsnit 1.6 i dette enhedsdokument, samt benævnelserne »VINO DE PUEBLO« kan anvendes for beskyttede vine, når mindst 85 % af druerne kommer fra parceller i den pågældende kommune. — Den geografiske betegnelse for følgende mindre geografiske enheder kan anvendes, forudsat at de opfylder de anførte krav: enten »SIERRA DE GREDOS« for beskyttede vine, når mindst 85 % af druerne kommer fra parceller beliggende i følgende kommuner: La Adrada, El Barraco, Burgohondo, Casavieja, Casillas, Cebreros, Cuevas del Valle, Gavilanes, Herradón de Pinares, Higuera de las Dueñas, El Hoyo de Pinares, Lanzahíta, Mijares, Mombeltrán, Navahondilla, Navalmoral, Navaluenga, Navarredondilla, Navarrevisca, Navatalgordo, Pedro Bernardo, Piedralaves, San Bartolomé de Pinares, San Esteban del Valle, San Juan de la Nava, San Juan del Molinillo (Navandrinal), Santa Cruz de Pinares, Santa Cruz del Valle, Santa María del Tiétar, Serranillos, Sotillo de la Adrada, El Tiemblo, Villanueva de Ávila og/eller Villarejo del Valle eller »VALLE DEL ALBERCHE« for beskyttede vine, når mindst 85 % af druerne kommer fra parceller beliggende i følgende kommuner: El Barraco (undtagen zone 18 og 19), Burgohondo, Cebreros, Herradón de Pinares, Hoyo de Pinares, Navalmoral, Navaluenga (undtagen zone 8 og 9), Navarredondilla, Navarrevisca, Navatalgordo, San Bartolomé de Pinares, San Juan de la Nava (undtagen zone 6), San Juan del Molinillo (Navandrinal), Santa Cruz de Pinares, Serranillos, El Tiemblo (undtagen zone 43, 46, 47, 48, 49, 52, 53, 54, 55, 56, 58, 59, 60, 61, 62, 63, 64 og 65) og/eller Villanueva de Ávila eller »VALLE DEL TIÉTAR« for beskyttede vine, når mindst 85 % af druerne kommer fra parceller beliggende i følgende kommuner: La Adrada, Casavieja, Casillas, Fresnedilla, Gavilanes, Higuera de las Dueñas Lanzahíta, Mijares, Navahondilla, Pedro Bernardo, Piedralaves, Santa María del Tiétar and Sotillo de la Adrada, Cuevas del Valle, Mombeltrán, San Esteban del Valle, Santa Cruz del Valle og/eller Villarejo del Valle eller »VALLE DEL ALBERCHE« for beskyttede vine, når mindst 85 % af druerne kommer fra parceller beliggende i følgende kommuner: ☐ El Barraco: zone 19 og 18 ☐ El Tiemblo: zone 43, 46, 47, 48, 49, 52, 53, 54, 55, 56, 58, 59, 60, 61, 62, 63, 64 og 65 ☐ Navaluenga: zone 8 og 9 ☐ San Juan de la Nava: zone 6.

Link til produktspecifikationen

www.itacyl.es/documents/20143/342640/Ppta+PCC+DOP+CEBREROS+Rev+1.docx/d76c9227-1015-a025-398a-e6bfaebf5d81

(1) EUT L 9 af 11.1.2019, s. 2.